# ארבעים הימים של מוסה דאג

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).
כריכת הספר "ארבעים הימים של מוסה דאג"

ארבעים הימים של מוסא דאג (בגרמנית: Die vierzig Tage des Musa Dagh), רומן מאת הסופר היהודי-אוסטרי פרנץ ורפל מבוסס על אירועים שקרו בהר משה (מוסה דאג) במסגרת שואת הארמנים שהתחוללה בתורכיה בשנת 1915. הספר פורסם לראשונה בגרמניה בנובמבר 1933. הרומן זכה להצלחה בינלאומית ועורר את דעת הקהל העולמית להכרה ברדיפות הארמנים. ורפל ניבא בספרו את היחס אל היהודים בגרמניה כתוצאה מהאנטישמיות והנאציזם. על אף ש"ארבעים הימים של מוסא דאג" לא הוחרם רשמית בגרמניה הנאצית, הוא סווג על ידי השלטונות כ"לא רצוי", ונמכר בחשאי. בשנת 1933 גורש ורפל מהאקדמיה הפרוסית לאמנויות.

פרנץ ורפל כתב על הספר :

  "הרעיון לכתוב את הספר הזה נולד במרס 1929, בעת ביקור בדמשק. המראה המעורר חמלה של ילדי פליטים בעלי מומים ומזי רעב, העובדים בבית חרושת לשטיחים, נתן לי את הדחיפה האחרונה לגאול מתהום הנשיה את גורלו המוזר של העם הארמני... הרומן מבוסס בחלקו על תעודות שנשתמרו, ביניהן רישום השיחה בין אנוור פחה והכומר יוהנס לפסיוס."

יש הרואים ב"ארבעים הימים של מוסא דאג" ספר עובדתי, אך למעשה, הספר הוא סיפור בדיוני המבוסס על עובדות ומושפע מהן. בשנות השלושים בעקבות לחץ של תורכיה על מחלקת המדינה של ארצות הברית נמנע מאולפני MGM להפיק סרט קולנוע המבוסס על הרומן. גירסה קולנועית לרומן הופקה באופן עצמאי בשנת 1982.

## [עריכה] אירועי הר משה

מוסה דאג והכפר ואקיפלי קרוב לאנטקיה שבתורכיה

ב-22 בספטמבר 1915, חמישה חודשים אחרי קבלת צווי הגירוש, עלו רוב הארמנים באזור על הר משה. הצווים נועדו להגליה ויישוב מחדש של התושבים הארמנים במדבר, אך משמעותם הייתה פסק דין מוות לאלה היוצאים לדרך. הצבא העותומני באזור לא היה חזק דיו להתגבר על 5000 איש המבוצרים על ההר. לא ברור אם הייתה בפועל התנגשות צבאית באזור.

אחרי ארבעים יום על ההר חולצו הארמנים על ידי ארבע ספינות מלחמה צרפתיות ובריטיות אשר קלטו את אותות המצוקה שנתלו על ההר. נוצר קושי בחילוץ כיוון שצד ההר הפונה לים הוא תלול מאוד, בנוסף הספינות לא יכלו להתקרב ליבשה, ונשלחו סירות לאסוף את הנצורים. תהליך העלייה על האוניה היה קשה ומורכב. אחרי מסע ארוך נלקחו הארמנים התשושים והמורעבים למחנה בפורט סעיד במצרים. בשנת 1919 אחרי תום מלחמת העולם הראשונה חזרו הארמנים למוסה דאג תחת חסות צרפתית.

מרבים להשוות בין ארועי מוסה דאג להתנגדות יהודית בשואה. אחד המקרים הוא בגטו ביאליסטוק בפברואר 1943, כאשר נשלח מרדכי טננבוים לפקד על המרידה בגטו, בתיעוד של הפגישות של מארגני המרד מוזכרים אירועי מוסה דאג כדוגמה למרידה שהצליחה.

  "לא נשאר איפוא למעננו אלא דבר אחד, והוא : ארגון פעולת התנגדות קולקטיבית בגיטו בכל מחיר, לראות בגיטו את "מוסה-דאג" שלנו ולהוסיף פרק של כבוד לביאליסטוק היהודית ולתנועה שלנו". [1] מתוך "דפים מן הדליקה" – מרדכי טננבוים-תמרוף

## [עריכה] תרגום לעברית

הספר תורגם לעברית בידי י. ליכטנבום ויצא לאור בשנת 1934. תרגום נוסף של צבי ארד יצא לאור בהוצאת עם עובד ב-1979.

## [עריכה] קישורים חיצוניים

- אריאנה מלמד, סבל של אנשים אחרים, על ארבעים הימים של מוסה דאג

מקור: http://he.wikipedia.org../../../%D7%90/%D7%A8/%D7%91/%D7%90%D7%A8%D7%91%D7%A2%D7%99%D7%9D_%D7%94%D7%99%D7%9E%D7%99%D7%9D_%D7%A9%D7%9C_%D7%9E%D7%95%D7%A1%D7%94_%D7%93%D7%90%D7%92.html

קטגוריה: רומנים היסטוריים

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש

##### שפות אחרות

- English
- Deutsch
- Français